Seega võimaldab kognitiivne raadio juurdepääsu internetile kohtades, kuhu  tavaline traadita internet ei levi ning kuhu kaabliga ühenduse loomine oleks liialt kulukas. Lahendus ei vaja eraldi sageduskanaleid, vaid kasutab ära asjaolu, et kunagi pole kõik digitaaltelevisiooni kanalid hõivatud; internetiteenust pakutaksegi vabu kanaleid kasutades. Juhul, kui parasjagu interneti juurdepääsuks kasutataval kanalil algab televisiooniprogrammi edastus, otsib kognitiivne raadio ise uue vaba kanali ja jätkab andmeedastust sellel, ilma et kasutaja pruugiks muutust märgata.